प्रचण्ड सरकार 'राजा ज्ञानेन्द्रको नयाँ भेरियन्ट'का रुपमा देखा पर्‍यो : शिवाकोटी
नेपाली कांग्रेसका कांग्रेस केन्द्रीय अजयबाबु शिवाकोटीले लोकतन्त्र र प्रेस स्वतन्त्रताका लागि प्रचण्ड सरकार राजा ज्ञानेन्द्रको नयाँ भेरियन्टकारुपमा देखा परेको टिप्पणी गरेका छन् । उनले मिडियाले लेखेको विषयमा प्रतिसोध साँधेर सरकारले पत्रकारहरुलाई दबाउने र सत्ता लम्ब्याउने सपना देखिरहेको बताए । 
काठमाडौँ — नेपाली कांग्रेसका कांग्रेस केन्द्रीय अजयबाबु शिवाकोटीले लोकतन्त्र र प्रेस स्वतन्त्रताका लागि प्रचण्ड सरकार राजा ज्ञानेन्द्रको नयाँ भेरियन्टकारुपमा देखा परेको टिप्पणी गरेका छन् । उनले मिडियाले लेखेको विषयमा प्रतिसोध साँधेर सरकारले पत्रकारहरुलाई दबाउने र सत्ता लम्ब्याउने सपना देखिरहेको बताए । बुधबार केन्द्रीय कार्यसमिति र संसदीय दलको संयुक्त बैठकपछि सञ्चारकर्मीहरुसँग कुरा गर्दै नेता शिवाकोटीले सरकारको अलोकतान्त्रिक कदमविरुद्ध सडक र सदन दुवै ठाउँबाट कांग्रेसले प्रतिरोध गर्ने बताए ।'एकातिर सहकारीमा सर्वसाधारणले जम्मा गरेको रकम अपचलन गरेर ठगी गर्ने, अनि त्यसको समाचार लेखेको आरोपमा मिडियाका सञ्चालकमाथि मुद्दा थोपरेर त्यसको बाहनामा पत्रकारहरुलाई दबाउने प्रयास भएको छ । लोकतन्त्र र प्रेस स्वतन्त्रता संवैधानिकरुपमा सुनिश्चित गरिएको हाम्रोजस्तो मुलुकमा यो साधारण कुरा होइन, यो आपत्तिजनक र खेदयोग्य छ,' उनले भने, 'कांग्रेसले यसको विरोधमा सदन र सडक दुवै ठाउँबाट विरोध चर्काउँछ ।'उनले गृहमन्त्री लामिछानेले डरको साम्राज्य खडा गरेर मिडियामाथि आक्रमण गर्ने दुष्प्रयास गरेको आरोप लगाए । 'यो राजतन्त्र होइन, लोकतन्त्र हो । यसको जवाफ रवि लामिछानेले होइन, वर्तमान प्रधानमन्त्री र सत्तारुढ दलका नेताहरुले दिनुपर्छ,' उनले भने, 'प्रचण्ड सरकार राजा ज्ञानेन्द्रको नयाँ भेरियन्टकारुपमा देखा पर्न थालेको छ । यो हामीलाई स्वीकार्य छैन ।'